हाम्रो परिवेशमा राष्ट्रिय सुरक्षा परिषद सचिवालयको नेतृत्व गर्नेगरी रासुस चयन गर्दा बढी व्यावहारिक हुने देखिन्छ । सचिवालयभित्रै ‘केन्द्रीय सूचना समन्वय समिति’ तथा मुख्य विषयका ‘थिंकट्यांक’ स्थापना गरी अध्ययन, अनुसन्धान क्षमता विकास गर्दै सशक्तीकरण गर्नु पनि जरुरी हुन्छ । अहिलेको भू–राजनीतिक परिवेश र विद्यमान राष्ट्रिय सुरक्षा चुनौतीका आधारमा सुरक्षा वा परराष्ट्र क्षेत्रमा सेवा गरी खारिएका माथिल्लो तहमा कर्मचारी वा सेना/प्रहरी, विशेषत: इन्टेलिजेन्स सेवाका क्षमतवान अधिकृतलाई रासुस चयन गर्नु उपयुक्त हुनेछ । निष्कलङ्क नैतिक आचरणचाहिँ रासुसमा चयन हुने व्यक्तिको अनिवार्य सर्त हो ।
